Johann Jakob Aenishänslin
Dr Johann Jakob Aenishänslin isch e regionale Politiker us em Kanton Baselland. Är isch am 21. Hornig 1796 z Gälterchinde uf d Wält cho und am 3. Novämber 1866 z Gälterchinde gschtorbe. Är isch Gälterchinder Bürger und reformiert gsi.

Sy Härkunft 
Dr Johann Jakob Aenishänslin isch dr Soon vom Friedrich Aenishänslin und dr Barbara Erb gsi. Syni Öltere hei buuret. Är het im Joor 1814 d Elisabeth Gerster ghürotet. Das isch d Tochter vom Basler Statthalter z Sissech gsi.

Sy Bruef 
Är het bim Dorfpfarrer Unterricht gno und isch zwöi Joor ins Wälsche, in Nöyieburg go französisch leere.  Nohär het är e Handelsleer z Basel gmacht und als Chaufmaa abgschlosse.

Politik 
Dr Johann Jakob Aenishänslin isch vo 1824 bis 1828  z Gälterchinde Gmeinipresidänt gsi. Bis zu dr Kantonstrennig isch är im Basler Grossrot gsesse. Är isch Richter am Appelazionsgricht gsi und im Militär Offizier. Vo 1833 bis 1844 und vo 1863 bis 1866 isch är im Basellandschaftliche Landrot gsesse. Är isch Erzieigsrot gsi 1835/36; denn Tagsatzigsgsandte 1837; Verfassigsrot 1838, 1850 und 1862; Regierigsrot 1844 bis 1850; Oberrichter 1834 und 1851 bis 1860 (drby meermols Presidänt) und schlussändlig au no Kriminalgrichtspresidänt 1838.  –E Gschtalt wo im noygründete Kanton Basel Landschaft integriert gsi isch. Är het diräktdemokratischs Gedankeguet vertrette.
Sy Übername isch, will är immer obenuff gschwummen isch, „Pantoffelzapfe“ gsi.

Literarischi Verwys 
 Basellandschaftliche Zeitung 6.11.1866
 Baselbieter 11.11.1866
 Schulz-Stutz Wilhelm: Ernste und heitere Notizen zur Geschichte von Baselland, Liestal (2. Aufl.) 1931, 13ff
 Historisch-biographisches Lexikon der Schweiz 1, 137

Extärni Verwys 
 Dr Johann Jakob Aenishänslin im Personelexikon vom Kanton Baselland

Baselbieter Kantonalpolitiker
Minister
Baselbieter
Schwiizer
Maa
Gälterchinde